  Майя Бывальцева Удмуртиысь куасэн бызьылӥсьёс Кирилл Вичужанин но Лилия Васильева Алматыын (Казахстан) тол Универсиадаын Россилэн сборноеныз эстафеталэн чемпионъёсыз луизы. Со сярысь ивортэ ӵошатсконлэн нимлыко сайтэз. Россилэн сборноез пиослэн но нылъёслэн эстафетаосазы вормиз. Азвесь медальёс кыказ ик ӵошатсконъёсын басьтӥз Казахстанлэн командаез. Пиослэн вожвылъяськоназы асьме команда 1,8 секунд гинэ вормиз ке, нылъёс 52,1 секундлы азьпалтӥзы. Пиослэн командаязы Кирилл Вичужанин сяна бызизы Егор Березин, Валерий Гонтарь но Дмитрий Ростовцев. Нылъёслэн командаязы вал Лилия Васильева Ольга Репницына но Анна Нечаевская. Тодэ вайытом, Лилия Васильева азьвылгес Универсиадаын кык зарни но одӥг азвесь медальёс утӥз ни вал. Нош Кирилл Вичужанин понна турнирын та нырысетӥез медаль. Тегъёс: Спорт Удмуртия Россия куасэнбызьылон Казахстан  